S-430/2006

Ár 2006, föstudaginn 2. júní, er á dómþingi Héraðsdóms Reykjaness, sem háð er að Fjarðargötu 9, Hafnarfirði, af S-kk-þgf S-kk-þgf héraðsdómara, kveðinn upp dómur í málinu nr. S-430/2006: Ákæruvaldið gegn X, sem tekið var til dóms þann 18. þ.m.

Málið er höfðað með ákæru ríkislögreglustjóra, útgefinni 10. mars sl. á hendur ákærða, X, kt. 000000-0000, […], […], "fyrir eftirtalin skatta- og hegningarlagabrot, sem framkvæmdastjóri og stjórnarmaður með prókúruumboð frá 1. ágúst 2003 til 20. júní 2004 fyrir 21 Group ehf., áður Goðheimar ehf., kt. 000000-0000, sem úrskurðað var gjaldþrota með úrskurði Héraðsdóms Reykjaness uppkveðnum þann 9. maí 2005.

I. Fyrir brot gegn lögum um virðisaukaskatt.

Ákærða eru gefnar að sök stórfelldar rangfærslur við virðisaukaskattsskil með því að hafa útbúið fyrir hönd félagsins og afhent sýslumanninum í Hafnarfirði fjórar tilhæfulausar virðisaukaskattsskýrslur fyrir tímabilin júlí-ágúst, september-október og nóvember-desember 2003 og janúar-febrúar 2004 og hafa þannig svikið úr ríkissjóði samtals kr. 24.152.781 sem endurgreiddan innskatt samkvæmt skýrslum, sem greinir hér á eftir, en tilgreindur innskattur samkvæmt skýrslunum var að meginhluta studdur fölsuðum sölureikningum og fölsuðum bankayfirlitum, sem ákærði lagði fram til Skattstjórans í Reykjanesumdæmi þann 14. júní 2004 vegna endurskoðunar á virðisaukaskattsskilum félagsins:

Uppgjörstímabil: Endurgreiddur innskattur samkvæmt skýrslum:

Árið 2003

júlí-ágúst kr. 1.613.461

september-október kr. 5.892.019

nóvember-desember kr. 8.337.272 kr. 15.842.752

Árið 2004

janúar-febrúar kr. 8.613.283 kr. 8.613.2

Samtals: kr. 24.456.035

Til frádráttar kemur mögulegur innskattur að mati Skattrannsóknarstjóra:

Árið 2003

júlí-ágúst kr. - 6.393

september-október kr. - 80.328

nóvember-desember kr. - 158.883 kr. - 245.604

Árið 2004

janúar-febrúar kr. - 57.650 kr. - 57.650

kr. - 303.254

Mismunur er samtals oftalinn innskattur kr. 24.152.781

Telst þetta varða við 1. mgr. 40. gr. laga nr. 50, 1988, um virðisaukaskatt, sbr. 3. gr. laga nr. 42, 1995 og 3. gr. laga nr. 134, 2005, og 1. mgr. 262. gr. almennra hegningarlaga nr. 19, 1940, sbr. 1. gr. laga nr. 39, 1995 og 139. gr. laga nr. 82, 1998.

II. Tilraun til brots gegn lögum um virðisaukaskatt.

Ákærða er gefið að sök að hafa fyrir hönd einkahlutafélagsins útbúið og afhent sýslumanninum í Hafnarfirði tilhæfulausa virðisaukaskattsskýrslu fyrir tímabilið mars-apríl 2004 og með því gert tilraun til að svíkja út úr ríkissjóði kr. 9.211.529 sem endurgreiddan innskatt, samkvæmt skýrslu sem greinir hér á eftir, þar sem tilgreindur innskattur var að meginhluta studdur fölsuðum sölureikningum og fölsuðum bankayfirlitum sem ákærði framvísaði við endurskoðun Skattstjórans í Reykjanesumdæmi eins og nánar er gerð grein fyrir í kafla I. hér að framan:

Uppgjörstímabil: Innskattur samkvæmt skýrslu:

Árið 2004

mars-apríl kr. 9.922.312 kr. 9.922.312

Samtals: kr. 9.922.312

Til frádráttar kemur mögulegur innskattur að mati Skattrannsóknarstjóra:

Árið 2004

mars-apríl kr. - 710.783 kr. - 710.783

kr. - 710.783

Mismunur er samtals oftalinn innskattur kr. 9.211.529

Telst þetta varða við 1. mgr., sbr. 7. mgr., 40. gr. laga nr. 50, 1988, um virðisaukaskatt, sbr. 3. gr. laga nr. 42, 1995 og 3. gr. laga nr. 134, 2005, og 1. mgr. 262. gr. almennra hegningarlaga nr. 19, 1940, sbr. 1. gr. laga nr. 39, 1995 og 139. gr. laga nr. 82, 1998, sbr. 1. mgr. 20. gr. almennra hegningarlaga nr. 19, 1940.

Bótakrafa ríkissjóðs

Fjármálaráðherra fyrir hönd ríkissjóðs krefst þess, að ákærði verði dæmdur til að greiða bætur að fjárhæð kr. 23.432.927, og til að greiða álag samtals að fjárhæð kr. 2.415.278, auk dráttarvaxta samkvæmt 1. mgr. 27. gr. laga nr. 50, 1988 um virðisaukaskatt, með síðari breytingum.

Þess er krafist að ákærði verði dæmdur til refsingar."

Mál þetta er dæmt samkvæmt heimildarákvæði 125. gr. laga nr. 19/1991 um meðferð opinberra mála, en með skýlausri játningu ákærðu, sem samrýmist öðrum gögnum málsins, telst sannað að hann hafi gerst sekur um þá háttsemi sem honum er gefin að sök í ákæru og þar er réttilega færð til refsiákvæða. Af hálfu ákærða er bótakröfu ríkissjóðs sem sett er fram í ákæru ekki mótmælt nema að því leyti að kröfu um greiðslu álags er mótmælt.

Ákærði sem var liðlega tvítugur er hann framdi brot sín á ekki að baki neinn sakaferil. Þau tvö ár sem liðin eru frá því að því brotaferli sem hann er nú ákærður fyrir lauk, er ekki kunnugt um að hann hafi brotið af sér. Fyrir liggur í dóminum vottorð frá B-kk-þgf H-kk-þgf, sálfræðingi sem ákærði hefur verið í meðferð hjá frá því í júlí 2005 þar sem kemur fram að ákærði eigi við mjög lágt sjálfsmat og persónuleikavandamál að stríða, sem einkennist af ríkri þörf fyrir að líta vel út gagnvart öðrum vera viðurkenndur og virtur af öðru fólki, sem virðist hafa leitt til þess að hann var reiðubúinn til þess að brjóta af sér í þeirri von að öðlast viðurkenningu og virðingu samborgaranna. Að mati sálfræðingsins hefur ákærði náð töluverðum árangri í meðferðinni og telur hann frekar ólíklegt að hann brjóti af sér aftur. Segir í vottorðinu að ákærði hafi mætt reglulega í viðtöl allt frá því í júlí 2005 á einnar til tveggja vikna fresti. Einnig liggur fyrir vottorð frá LSH sem staðfestir að ákærði var lagður þar inn á geðdeild vegna geðrænna vandamála þann 4. nóvember 2002. Staðfestir vottorðið batnandi hag ákærða og að hann hafi unnið vel í sínum vandamálum. Þá liggur og fyrir staðfesting á því, að ákærði hefur stundað nám við Endurmenntun HÍ og lokið fimm námskeiðum af níu. Þykir af því sem nú hefur verið rakið mega líta til 4. til og með 8. liðar 70. gr. almennra hegningarlaga nr. 19/1940 við refsiákvörðun. En á hinn bóginn hægt verður ekki fram hjá því litið hversu brotið var stórfellt og þeim mikilvægu hagsmunum sem það beindist gegn.

Þykir refsing hans hæfilega ákveðin 18 mánaða fangelsi auk fésektar sem þykir hæfilega ákvörðuð 70.000.000 króna. Telur dómari að af fyrirliggjandi vottorðum geðlæknis og sálfræðings megi draga þá ályktun að brot ákærða eigi rætur sínar að rekja til þeirra heilsufarsvandamála sem þar eru rakin og að hann hafi leitað sér meðferðarúrræða til þess að vinna á þeim bug. Samkvæmt því sem fram kemur í vottorðunum, auk þess sem það fær stoð í námsvottorði Endurmenntunar HÍ og skýringum ákærða fyrir dóminum, er hann játaði brot sitt, hefur ákærða gengið vel að ná tökum á vanda sínum. Telur dómari að fangavist gæti verið til þess fallin að draga mjög úr líkum á því að ákærða takist að fóta sig í lífinu sem allt bendir til að honum sé að takast. Í ljósi þessa þykir rétt að skilorðsbinda fangelsisrefsinguna og ákveða að hún skuli niður falla að liðnum 3 árum haldi ákærði almennt skilorð 57. gr. alm. hgl. Við ákvörðun vararefsingar sektar telur dómari rétt að styðjast við viðmiðunarreglur fyrir héraðsdómstóla, sem er að finna í tilkynningu Dómstólaráðs nr. 3/2005 og miða við helmings þess 12 mánaða hámarks sem þar er miðað við og ákveða að vararefsing sektar skuli vera 6 mánaða fangelsi.

Ákærði hefur ekki andmælt bótakröfu ríkissjóðs að fjárhæð 23.432.927 krónur og verður hann dæmdur til greiðslu hennar. Kröfu ríkissjóðs um greiðslu álags samkvæmt 1. mgr. 27. gr. laga nr. 50/1988 um virðisaukaskatt hefur ákærði mótmælt og fellst dómurinn á þau mótmæli, enda ekki að sjá að sú krafa hafi sem bótakrafa við nein rök að styðjast og er henni því hafnað.

Loks ber að dæma ákærða til þess að greiða allan sakarkostnað sem nemur 249.500 krónum sem eru málsvarnarlaun skipaðs verjanda hans H-kvk-ef L-kvk-ef H-kvk-ef hrl. að meðtöldum virðisaukaskatti.

Dóm þennan kveður upp S-kk-nf S-kk-nf héraðsdómari.

DÓMSORÐ

Ákærði, X, sæti fangelsi í 18 mánuði en fresta skal fullnustu refsingarinnar og hún niður falla að liðnum 3 árum frá uppsögu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði 70.000.000 krónur í sekt í ríkissjóð innan fjögurra vikna frá dómsuppsögu, en sæti ella fangelsi í 6 mánuði.

Ákærði greiði málsvarnarlaun skipaðs verjanda síns H-kvk-ef L-kvk-ef H-kvk-ef hæstaréttarlögmanns, 249.000 krónur að meðtöldum virðisaukaskatti.

Ákærði er dæmdur til þess að greiða ríkissjóði skaðabætur að fjárhæð 23.432.927 krónur.

Kröfu ríkissjóðs um greiðslu bóta vegna álags að fjárhæð 2.415.278 krónur er hafnað.

S-kk-nf S-kk-nf